**Oproštaj od preč. Izidora Fereka**

Preuzvišeni g. biskupe, subraćo svećenici, draga braćo i sestre!

U predvečerje nedjelje Dobroga Pastira, 11. svibnja 2025. godine, svoj ovozemaljski životni put završio je prečasni Izidor Ferek, naš Žiga! Rođen je 1. 12. 1953. godine od oca Ivana i majke Ane rođene Dubić, u Bednji, gdje je s roditeljima i sa sestrom Ljubicom proveo svoje djetinjstvo i završio osnovnu školu. U okrilju obitelji i župne zajednice Bog mu je darovao duhovno zvanje i svećenički poziv te 1968. godine odlazi u Dječačko sjemenište na Šalatu u Zagrebu koje završava 1972. godine, te nakon toga upisuje Katolički bogoslovni fakultet kojega završava 1979. na Kaptolu. Te godine zaređen je i za svećenika od blagopokojnog kardinala Franje Kuharića. 6 godina bio je kapelan u Nedelišću, do 1985., a nakon toga, 4 godine, do 1989., upravitelj župe Završje. Nakon toga na upravljanje dobiva župu Đurđevac u Podravini, gdje ostaje punih 18 godina, odnosno do 2007., kada mu biskup Josip Mrzljak povjerava župu Sveti Ilija, koja je bila i njegova zadnja župa. Posljednjih nekoliko godina svoga života hrabro i strpljivo se borio s teškom bolešću. 23. travnja ove godine, naš biskup mons. Bože Radoš zbog bolesti ga i umirovljuje, a 28. travnja dolazi u Svećenički dom u Varaždin. U Domu je, nažalost, proveo samo kratko vrijeme, jer je zbog pogoršanog stanja bolesti morao otići u bolnicu u Varaždinu gdje je u nedjelju, 11. svibnja i preminuo.

 U ovih 46 godina svećeničkog i pastoralnog djelovanja, preč. Izidor je uz redovitu župničku službu vršio i druge povjerene mu dužnosti u biskupiji. Tako je bio dekan Zapadnovaraždinskog dekanata, bio je član Prezbiterskog vijeća Varaždinske biskupije, a 1998. godine, po osnivanju Varaždinske biskupije, imenovan je prebendarom Čazmansko-varaždinskog Zbornog kaptola Duha Svetoga, da bi 05. 07. 2017. bio imenovan i kanonikom istoga Kaptola, kao kanonik kustos.

 Svjesni smo da u ovim trenucima, kada se opraštamo od našega Žige, nije moguće iznijeti i nabrojiti sve pojedinosti njegovog zauzetog pastoralnog djelovanja, kao što je i teško nabrojiti sve njegove mnogobrojne zasluge u obnovi sakralnih objekata bilo u župi Završje, Đurđevac i ovdje u Svetom Iliji. Sve su one dobro znane Gospodinu kao i vama vjernicima iz tih župa.

 Za nas ovdje okupljene bitno je naglasiti vrline i vrlo pozitivne odlike koje su prožimale sve što je preč. Izidor radio, bilo to na duhovnom ili materijalnom planu. Naime, svi smo bili svjedoci kako je jako dobro, iskreno i na jednostavan način nosio i širio oko sebe dobrotu, mirnoću, strpljivost, susretljivost i gostoljubivost te iznad svega - radost. Često je u raznim prigodama koristio svoju prepoznatljivu izreku po kojoj ćemo ga, vjerujem, i svi pamtiti, a ona je glasila: „*Opet smo radosni!“* Uklapao je ovu izreku u razgovore, u događaje, u druženja za stolom i gdje god je bila prilika, i to uvijek uz svoj specifičan, iskren i glasan osmjeh. Ovu izreku zapravo je koristio iz psalma 126. u kojem povratnici iz sužanjstva kliču – „Velika nam djela učini Jahve, opet smo radosni!“ (Ps 126,3) Da. Preč. Izidor doista je posjedovao tu evanđeosku, nutarnju radost i dobrotu koju čovjek može imati samo na temelju osobnog iskustva Božjih djela u životu i na temelju susreta s Isusom Kristom koji jedini takvu pravu radost može dati.

Svi koji smo preč. Izidora poznavali i živjeli s njime, možemo reći da je ovu evanđeosku radost koju je u srcu nosio, on doista i propovijedao, i živio, i oko sebe širio. Vjerujemo i nadamo se da je naš dragi Žiga, kao svećenik i čovjek kod svakoga od nas ostavio upravo taj i takav trag dobrote i svoje radosti utemeljene na vjeri u Krista, te svakome od nas u ovim trenucima to upravo može biti poziv i poticaj na življenje istoga.

 U ovom trenutku zahvaljujemo Bogu za život i svećeništvo našega preč. Izidora. Zahvaljujemo što smo mogli biti njegovi suputnici u životu kojim nas je obogatio i oplemenio. Svjesni smo da će nama svećenicima u biskupiji nedostajati, kao i u Zbornom kaptolu. Ponajviše će sigurno nedostajati vama župljanima sv. Ilije zajedno s časnim sestrama, kao i u cijeloj obitelji njegove sestre Ljubice.

Njegovo zemaljsko putovanje je završilo. Prešao je iz ovog zemaljskog života u nebeski, u slobodu djeteta Božjega. Vjerujemo, stoga, da tek sada naš preč. Žiga zaista živi u punini onaj svoj „Opet smo radosni!“, da ga živi s Ocem nebeskim i nebeskom Crkvom, te se nadamo i molimo da gore, u nebu, čeka onaj dan kada ćemo i mi zajedno s njime, u radosti i zajedništvu dobiti na dar ono za što smo i stvoreni, a što smo zajedno s njime svake nedjelje kao vjernici u misi molili i ispovijedali – uskrsnuće mrtvih i život budućega vijeka. Amen.